รัฐเปิดทางใช้บัตรประชาชน-เบอร์มือถือรูดซื้อสินค้า ก.ค.นี้
รัฐได้ฤกษ์จุดพลุระบบอี-เพย์เมนต์เดือน ก.ค. ใช้เบอร์มือถือ เลขบัตรประชาชน ซื้อสินค้า เสียภาษีแวต
31 มี.ค. 2559

รัฐได้ฤกษ์จุดพลุระบบอี-เพย์เมนต์เดือน ก.ค. ใช้เบอร์มือถือ เลขบัตรประชาชน ซื้อสินค้า เสียภาษีแวต
นายอภิศักดิ์ ตันติวรวงศ์ รมว.คลัง ในฐานะประธานคณะกรรมการยุทธศาสตร์การใช้ระบบอี-เพย์เมนต์ เปิดเผยว่า ภายในเดือน ก.ค.นี้ รัฐบาลจะเริ่มโครงการระบบชำระเงินผ่านอิเล็กทรอนิกส์ (อี-เพย์เมนต์) แบบ Any ID ใน 3 ด้าน เริ่มจากการชำระเงินหรือโอนเงินค่าสินค้าบริการ จะอำนวยความสะดวกให้ประชาชนสามารถใช้หมายเลขโทรศัพท์มือถือ เลขบัญชีเงินฝาก หรือเลขบัตรประชาชน เป็นไอดีในการชำระหรือโอนเงินได้ 
นอกจากนี้ ภาครัฐจะส่งเสริมให้ร้านค้าติดตั้งเครื่องชำระเงิน ทั้งที่เป็นนิติบุคคลและบุคคลธรรมดา ที่ทำการค้าจดทะเบียนภาษีมูลค่าเพิ่ม โดยเริ่มแรกจะติดตั้ง 5 แสนเครื่อง จากนั้นจะให้บุคคลธรรมดาที่ทำการค้าเล็กๆ น้อยๆ ติดตั้งอีก 5 แสนเครื่อง และด้านสุดท้าย คือ การเชื่อมข้อมูลการชำระเงินเพื่อซื้อขายสินค้ากับระบบภาษีของกรมสรรพากร โดยกำหนดให้ทุกรายการซื้อขายตั้งแต่ 20 บาทขึ้นไป ต้องจ่ายผ่านเครื่อง เพื่อให้ข้อมูลทุกด้านไหลมาอยู่กรมสรรพากร
“คาดว่าจะเปิดดำเนินการได้ภายในเดือน ก.ค. 2559 โดยจะเริ่มมีการประชาสัมพันธ์ในเดือน เม.ย.นี้ เพื่อให้ผู้เกี่ยวข้องเห็นถึงความสำคัญของการเข้ามาใช้อี-เพย์เมนต์ และจะมีการให้แรงจูงใจด้วยการลดภาษีมูลค่าเพิ่ม การจับรางวัลชิงโชคจากใบชำระเงินผ่านอี-เพย์เมนต์ ส่วนการเบิกจ่ายภาครัฐจะให้ดำเนินการผ่านระบบอี-เพย์เมนต์ได้ภายในสิ้นปีนี้” นายอภิศักดิ์ กล่าว
พ.อ.สรรพชัย หุวะนันทน์ รักษาการกรรมการผู้จัดการใหญ่ บริษัท กสท โทรคมนาคม กล่าวว่า จะมีการทดสอบเพื่อเตรียมเชื่อมโยงระบบการจ่ายเงินกับระบบอี-เพย์เมนต์ภาครัฐ โดยสำนักงานปลัดกระทรวงการคลังและสถาบันรับรองคุณภาพสถานพยาบาล จะเข้าร่วมทดสอบการเบิกจ่ายเงินงบจัดซื้อจัดจ้างต่างๆ ผ่านอี-เพย์เมนต์ แทนการสั่งจ่ายเป็นเช็คเบื้องต้นจะเริ่มทดสอบเฉพาะการอนุมัติรายการจ่ายเงินจัดซื้อจัดจ้างก่อน จากนั้นจะเพิ่มการทดสอบอีก 3 หน่วยงาน คือ เทศบาลเมืองพัทยา องค์การบริหารส่วนจังหวัดปราจีนบุรี และสถาบันทันตกรรม ระยะเวลาทดสอบรวม 6 เดือน เพื่อเป็นข้อมูลก่อนเสนอสรุปผลการดำเนินงานให้รัฐบาลนำมาใช้ทั้งระบบอีกครั้ง
“ข้อดีคือเมื่อหน่วยงานรัฐอนุมัติการจ่ายเงินทางระบบอิเล็กทรอนิกส์แล้ว ธนาคารกรุงไทยสามารถโอนเงินเข้าบัญชีผู้รับเงินได้เลย โดยที่ภาคเอกชนไม่ต้องรอเช็คนาน 3-4 เดือน เหมือนที่ผ่านมา ซึ่งจะทำให้ประเทศประหยัดค่าใช้จ่ายได้ปีละ 7.5 หมื่นล้านบาท แบ่งเป็นภาคธนาคารประหยัดต้นทุนทางบัญชี 3 หมื่นล้านบาท ภาคธุรกิจร้านค้าประหยัด 4.5 หมื่นล้านบาท” พ.อ.สรรพชัย กล่าว